CELEX: E2015P0016
Language: el
Date: 2015-07-09 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstlicher Oberster Gerichtshof του Λιχτενστάιν, στις 9 Ιουλίου 2015, στην υπόθεση Rainer Armbruster κατά της Swiss Life (Liechtenstein) AG (Υπόθεση E-16/15)

29.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 357/31
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstlicher Oberster Gerichtshof του Λιχτενστάιν, στις 9 Ιουλίου 2015, στην υπόθεση Rainer Armbruster κατά της Swiss Life (Liechtenstein) AG
   (Υπόθεση E-16/15)
   (2016/C 357/11)
   Με επιστολή της 9ης Ιουλίου 2015, το Fürstlicher Oberster Gerichtshof (το Ανώτατο Δικαστήριο του Λιχτενστάιν), υπέβαλε αίτηση στο Δικαστήριο της ΕΖΕΣ, η οποία παρελήφθη από τη Γραμματεία του Δικαστηρίου στις 9 Ιουλίου 2015, για την έκδοση συμβουλευτικής γνώμης στην υπόθεση Rainer Armbruster κατά της Swiss Life (Liechtenstein) AG, όσον αφορά τα ακόλουθα ερωτήματα:
   
               1.
            
            
               Πρέπει το άρθρο 36 παράγραφος 2 της οδηγίας 2002/83/ΕΚ του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, σχετικά με την ασφάλιση ζωής, να ερμηνευθεί υπό την έννοια ότι οι υποχρεώσεις παροχής πληροφοριών που προβλέπονται σε αυτό και στο παράρτημα III σημεία (Α) α.11), α.12) και (B) β.2) για τα συμβόλαια ασφάλισης ζωής μεταβλητού κεφαλαίου (unit-linked contracts) πρέπει επίσης να τηρούνται στην περίπτωση που ένα πρόσωπο το οποίο, με δικαιοπραξία, έχει αποκτήσει συμβόλαιο ασφάλισης ζωής μεταβλητού κεφαλαίου από άλλο πρόσωπο με τη συγκατάθεση της ασφαλιστικής εταιρείας μέσω της εκχώρησης του συμβολαίου («μεταχειρισμένο» ασφαλιστήριο);
            
         Σε περίπτωση που το Δικαστήριο απαντήσει καταφατικά στο πρώτο ερώτημα, τίθεται το ακόλουθο πρόσθετο ερώτημα:
   
               2.
            
            
               Πρέπει το άρθρο 36 παράγραφος 2 της οδηγίας 2002/83/ΕΚ σχετικά με την ασφάλιση ζωής να ερμηνευθεί υπό την έννοια ότι, στην περίπτωση συμβατικής εκχώρησης του συμβολαίου ασφάλισης ζωής μεταβλητού κεφαλαίου, πρέπει να παρέχονται μόνο γενικές πληροφορίες στον νέο κάτοχο ή οφείλει επίσης η ασφαλιστική εταιρεία να παρέχει στον νέο κάτοχο του συμβολαίου πληροφορίες ειδικά για το ασφαλιστικό προϊόν που αποκτά ο ίδιος, ιδίως όσον αφορά τυχόν διαφορές μεταξύ του προφίλ κινδύνου του κατόχου του ασφαλιστηρίου και του εκδοχέα;
            
         
               3.
            
            
               Έχουν οι διατάξεις σχετικά με τις υποχρεώσεις του ασφαλιστή βάσει του παραρτήματος III σημείο (Β) β.2) της οδηγίας 2002/83/ΕΚ σχετικά με την ασφάλιση ζωής πράγματι μεταφερθεί στο εθνικό δίκαιο ακόμη και αν το εθνικό δίκαιο προβλέπει, στο παράρτημα 4 (ΙΙ) (2) Versicherungsaufsichtsgesetz (Νόμου περί εποπτείας των ασφαλίσεων, VersAG), στην περίπτωση συμβολαίων ασφάλισης ζωής μεταβλητού κεφαλαίου, ότι κατά τη διάρκεια του ασφαλιστικού συμβολαίου πρέπει να παρέχονται πληροφορίες σχετικά με τα μερίδια στα οποία βασίζεται το ασφαλιστήριο συμβόλαιο και το είδος των περιουσιακών στοιχείων που περιέχονται σε αυτό, μόνον εάν οι αλλαγές στις παρεχόμενες πληροφορίες απορρέουν από «τροποποιήσεις του νόμου», αλλά όχι και «σε περίπτωση μεταβολής των όρων του συμβολαίου» (παράρτημα III σημείο (B) β.2) της οδηγίας 2002/83/ΕΚ);